b'\n_START_ARTICLE_\nAlytaus sinagoga\n_START_PARAGRAPH_\nAlytaus sinagoga\xc2\xa0\xe2\x80\x93 buvusi \xc5\xbeyd\xc5\xb3 sinagoga Alytuje, Kauno g. 9.\n_START_SECTION_\nIstorija\n_START_PARAGRAPH_\nAlytuje \xc5\xa1alia aik\xc5\xa1t\xc4\x97s Kauno gatv\xc4\x97je 1856\xc2\xa0m. pastatyta pirmoji medin\xc4\x97 sinagoga. Kaip byloja istoriniai \xc5\xa1altiniai: \xe2\x80\x9eTai buvo nedidelis pailgo plano pe\xc4\x8diais ap\xc5\xa1ildomas pastat\xc4\x97lis, po vienu stogu glaud\xc4\x99s mokykl\xc4\x85 ir rabino but\xc4\x85.\xe2\x80\x9c Projekt\xc4\x85 ruo\xc5\xa1\xc4\x97 Kalvarijos apskrities architektas, tvirtino Lenkijos karalyst\xc4\x97s \xc5\xa1vietimo ir religijos komisija. Toje pat vietoje arba \xc5\xa1alia XIX a. pabaigoje pastatyta m\xc5\xabrin\xc4\x97 sinagoga. Sinagoga buvo b\xc5\xabdinga istorizmo laikotarpio architekt\xc5\xabrai. Per 1909\xc2\xa0m. ir 1911\xc2\xa0m. gaisrus, siaubusius Alyt\xc5\xb3, sinagoga sudeg\xc4\x97. Sinagoga buvo atstatyta 1911\xc2\xa0m. pagal buvusios sinagogos projekt\xc4\x85. \xc5\xa0alia jos tais pa\xc4\x8diais metais buvo pastatytas rabino namas._NEWLINE_II Pasaulinio karo metu sinagoga buvo subjaurota, o sovietiniais laikais buvo pakeista jos paskirtis: pastatas buvo pertvarkytas \xc4\xaf druskos sand\xc4\x97l\xc4\xaf, v\xc4\x97liau\xc2\xa0\xe2\x80\x93 \xc4\xaf vi\xc5\xa1\xc4\x8diuk\xc5\xb3 perykl\xc4\x85. Tiek sinagoga, tiek rabino namas yra pakankamai gerai i\xc5\xa1laik\xc4\x99 savo pirmin\xc4\x99 i\xc5\xa1vaizd\xc4\x85. I\xc5\xa1lik\xc4\x99 raudon\xc5\xb3 ir gelton\xc5\xb3 plyt\xc5\xb3 fasadai u\xc5\xbebaigti trikampiais frontonais, papuo\xc5\xa1ti stilizuotais piliastrais, yra i\xc5\xa1likusios smailiaark\xc4\x97s lang\xc5\xb3 angos, vir\xc5\xa1 j\xc5\xb3\xc2\xa0\xe2\x80\x93 pusapskrit\xc4\x97s su plyt\xc5\xb3 m\xc5\xabro dantukais u\xc5\xbem\xc5\xabrytos ni\xc5\xa1os. Sinagoga taip pat papuo\xc5\xa1ta pagrindiniu judaizmo simboliu\xc2\xa0\xe2\x80\x93 plyt\xc5\xb3 m\xc5\xabro Dovydo \xc5\xbevaig\xc5\xbede._NEWLINE_\xc5\xa0iuo metu sinagogos pastatas stovi nenaudojamas, o rabino name yra \xc4\xafsik\xc5\xabrusi V\xc5\xa0\xc4\xae \xe2\x80\x9eAlytaus parkai\xe2\x80\x9c. 2016 m. prad\xc4\x97ta Alytaus sinagogos rekonstrukcija.'